Фирдавс Арабов

Фирдавс Пулодович Арабов (13 августи 1987, ноҳияи Шамсиддин Шоҳин) — иқтисодшинос, доктори илмҳои иқтисодӣ (2025), дотсент. Муовини якуми директори Институти илмию таҳқиқотии рушди устувор ва иқтисоди сабзи Донишгоҳи байналмилалии сайёҳӣ ва соҳибкории Тоҷикистон (аз соли 2025).

 Зиндагинома 
Фирдавс Арабов 13 августи соли 1987 дар ноҳияи Шамсиддин Шоҳини вилояти Хатлон ба дунё омадааст. Соли 2005 мактаб-интернати № 13-и ноҳияи мазкурро хатм намуда, ба факултаи иқтисоди Донишгоҳи миллии Тоҷикистон дохил шудааст. Соли 2011 донишгоҳи мазкурро бо ихтисоси «Молия ва қарз» хатм намудааст.

Оиладор ва соҳиби 3 фарзанд мебошад.

 Корнома 
Фаъолияти кории Фирдавс Арабов зинаҳои гуногуни соҳаҳои молия, омор ва маорифро дар бар мегирад:

 2009—2012: Муҳосиб дар ҶДММ «Запорожец»;
 2012—2015: Сармутахассиси Сарраёсати Агентии омори назди Президенти Ҷумҳурии Тоҷикистон дар шаҳри Душанбе;
 2015—2017: Омӯзгори кафедраи иқтисодиёти Донишгоҳи давлатии омӯзгории Тоҷикистон ба номи С. Айнӣ;
 2017—2025: Сардори раёсати таълими Донишкадаи давлатии фарҳанг ва санъати Тоҷикистон ба номи М. Турсунзода;
 2025: Мудири шуъбаи кишоварзии устувор ва амнияти озуқавории Институти рушди устувор ва иқтисоди сабз;
 2025 — то ҳол: Муовини якум, муовини директори Институти илмию таҳқиқотии рушди устувор ва иқтисоди сабз.

 Фаъолияти илмӣ 
Фирдавс Арабов дар самти иқтисоди сабз ва идоракунии сармоягузорӣ дар соҳаи кишоварзӣ пажӯҳишҳои назаррас анҷом додааст. Соли 2020 рисолаи номзадиро дар мавзуи «Механизмҳои идоракунии сармоягузориҳо ба истифодабарии экологию иқтисодии захираҳои замину об» ҳимоя кард. Соли 2025 рисолаи докториро дар мавзуи «Такмили механизми сармоягузорӣ ба рушди экологӣ-иқтисодии соҳаи кишоварзӣ: назария, методология, амалия» дифоъ намуд.

Муаллифи зиёда аз 65 мақолаи илмӣ, 2 монография ва 2 китоби дарсӣ мебошад. Нишондиҳандаи Хирши (H-index) ӯ дар пойгоҳи РИНЦ 18 ва дар Scopus 3-ро ташкил медиҳад, ки яке аз нишондиҳандаҳои баланд дар байни олимони ҷавони соҳа мебошад.

 Ҷоизаҳо 
 Аълочии фарҳанги Ҷумҳурии Тоҷикистон (2020);
 Аълочии маорифи Ҷумҳурии Тоҷикистон (2022).

 Осор 
 Асосҳои сармоягузорӣ (ҳаммуаллиф). Душанбе: Абдураҳмон-Р, 2022. 475 с.
 Маркетинг дар соҳаи фарҳанг. Душанбе, 2024. 280 с.
 Инвестиции в земельно-водных ресурсов Таджикистана (ҳаммуаллиф). Душанбе, 2021. 194 с.
 Механизми ҷалби сармоягузорӣ ба соҳаи кишоварзӣ: ҷанбаҳои экологӣ-иқтисодӣ. Душанбе: Абдураҳмон-Р, 2024. 214 с.
 Эзоҳ